Corpu de istadu in Myanmar de su 2021

Su corpu de Istadu in Myanmar de su 2021 est istadu unu corpu de Istadu militare postu in atu de is fortzas armadas de Myanmar su mangianu de su 1 de freàrgiu de su 2021 pro furriare su guvernu de Aung San Suu Kyi, chi est istada arrestada

 Antefatos 
Is eletziones legislativas birmanas de su 2020 fiant bintas comente is pretzedentes de sa Liga Natzionale pro sa Democratzia, ghiada dae Aung San Suu Kyi, mentras su Partidu de s'Unione de sa Solidariedade e de s'Isvilupu, acanta de s'esèrtzitu, aiat conchistadu petzi pagos deghes de iscannos.

Su 26 de ghennàrgiu de su 2021, su generale Min Aung Hlaing, capu de is fortzas armadas, aiat cuntestadu is resurtados de su ballotàgiu e nd'aiat pedidu s'averguadura torra, sinunca s'esèrtzitu diat intervènnere pro risòlvere sa crisi polìtica in cursu. Sa cummissione eletorale però aiat dennegadu custas acusas.

 Acontessimentos 
Su cussigeri de Istadu Aung San Suu Kyi, su presidente Win Myint e unos àteros leaders de su partidu a su guvernu fiant duncas arrestados e impresonados dae su Tatmadaw, s'esèrtzitu de Myanmàr. A pustis, s'esèrtzitu de Myanmàr aiat decraradu s'istadu de emergèntzia de sa durada de un'annu e aiat afirmadu chi su pòdere fiat istadu cunsignadu a su cumandante in càbudu de is fortzas armadas Min Aung Hlaing.

In una decraratzione televisiva, is militares ant giustificadu custu corpu de Istadu cun sa netzessidade de preservare s'"istabilidade" de s'Istadu. Ant acusadu sa cummissione eletorale de no àere postu remèdiu a "irregularidades enormes" chi diant èssere acontèssidas, a pàrrere issoro, durante sas ùrtimas eletziones. S'esèrtzitu at comunicadu in prus ca at a bènnere istituida una "democratzia multipartitica bera" e ca su trasferimentu de is pòderes at a acontèssere petzi a pustis de "s'acumprimentu de eletziones generales lìberas e ecuànimes".

Is telecomunicatziones in su Paisu ant padèssidu in manera grae sos eventos: is lìnias telefònicas in sa capitale sunt istadas segadas, sa televisione pùblica at interrùmpidu is trasmissiones pro "problemas tècnicos" e s'atzessu a Internet est istadu blocadu.

 Protestas 
A su golpe fiant sighidas in totu su Paisu una nera de protestas de massa. Fintzas in is dies a fatu de su golpe si sunt sighidas manifestatziones paghiosas in Myanmàr, chi, nointames, sunt istadas reprìmidas in manera tosta de sa politzia e chi ant portadu a sa decraratzione de sa lege martziale in bona parte de su Paisu.

Unu grupu de unos 200 immigrados birmanos e unos cantos ativistas pro-democratzia tailandesos intre cales Parit Chiwarak e Panusaya Sithijirawattanakul ant organizadu una protesta contra su corpu de Istadu acanta de s'ambasciada birmana de Bangkok, in Tailàndia. Segundu cantu referidu, unos cantos manifestantes ant ammustradu su saludu cun tres pòddighes, su sìmbulu impreadu durante is protestas pro-democratzia tailandesas. Sa protesta s'est concruida cun una repressione a banda de sa politzia; duos manifestantes sunt istados feridos e ricoverados in ispidale, e unos àteros duos sunt istados arrestados.

Fintzas in Tokyo, in Giapone unos tzitadinos birmanos si sunt atobiados in fache a s'ufìtziu de is Natziones Unidas pro protestare contra su corpu de Istadu.

Segundu is Natziones Unidas, in is primos duos meses de protestas solos prus de 500 persones sunt istadas ochidas dae is fortzas de seguresa birmanas.

 Riferimentos 

 Àteros progetos